
 R E P U B L I K A   H R V A T S K A				

KARLOVAČKA ŽUPANIJA					
   Županijska skupština				
								
KLASA:
URBROJ:
Karlovac,

Temeljem članka 13. stavak 4. Zakona o Zaštiti od Požara ( NN 92/10) i članka 22. Statuta Karlovačke županije (Glasnik Karlovačke županije br.20/13) Županijska skupština na svojoj 19. sjednici održanoj dana 16.12.2015.g. donosi

P R O V E D B E N I  P L A N
UNAPRJEĐENJA ZAŠTITE OD POŽARA
NA PODRUČJU KARLOVAČKE ŽUPANIJE
ZA 2016. GODINU


	U ostvarivanju prava  i obveza  u području  zaštite od požara  sukladno članku 13. Zakonu  o zaštiti od požara  („Narodne  novine“, broj  92/10), a u skladu s Procjenom ugroženosti od požara  i tehnoloških  eksplozija Karlovačke  županije  (KLASA: 021-04/05-01/214, URBROJ:2133/1-1-07-05-07 od 30.11.2005) i  Programom provedbe posebnih mjera  zaštite od požara  od interesa za Republiku Hrvatsku utvrđuje se Provedbeni plan unaprjeđenja zaštite od požara na području Karlovačke županije za 2016.  godinu.
		U  cilju   unaprjeđenja  zaštite  od   požara    na   području Karlovačke županije potrebno je u 2016.  godini provesti sljedeće organizacijske, tehničke i urbanističke mjere:

1. Jedinice  lokalne  i  područne  (regionalne)  samouprave,  dužne   su razmotriti važeće   planove zaštite od požara iste ažurirati te uskladiti s novonastalim uvjetima  temeljem  izvješća o stanju zaštite od požara na svom području i stanju provedbe godišnjeg provedbenog plana unapređenja zaštite od požara za svoje područje
	Jedinice lokalne samouprave koje  još  nisu usvojile Plan zaštite od  požara, dužne  su nadležnom ministarstvu  dostaviti pisano očitovanje o neizvršenju zakonske obveze.
Izvršitelj zadatka: Župan, Gradonačelnik, Općinski načelnik


2.  Jedinice lokalne i  područne (regionalne) samouprave dužne  su organizirati sjednice Stožera  zaštite i spašavanja tematski vezano  uz pripremu protupožarne sezone u 2016.  godini. U tu svrhu,  na sjednicama Stožera  potrebno je:
a)   usvojiti Plan rada  Stožera  zaštite i spašavanja za ovogodišnju požarnu sezonu,
b)  usvojiti   Financijski   plan   osiguranih   sredstava   za    provođenje   zadaća   tijekom ovogodišnje požarne sezone.
c)  predložiti   za   usvajanje  Plan   operativne   provedbe  Programa  aktivnosti   na   svom području,
d) usvojiti Plan aktivnog uključenja svih subjekata zaštite od požara  na svom području,

Izvršitelj zadatka: Župan, Gradonačelnik, Općinski načelnik
Sudjelovatelj: Vatrogasne  zajednice Karlovačke županije, DUZS-Područni  ured  Karlovac

3. Jedinice lokalne samouprave, Javne  ustanova za upravljanje nacionalnim parkovima, parkovima  prirode  i  zaštićenim  područjima  na  županijskoj razini te  Hrvatske  šume  d.o.o  dužni su  ažurirati, odnosno izraditi planove prostora, planove infrastrukture, planove motrenja, čuvanja    i   ophodnje  te   propisati  mjere  zabrane  nekontroliranog  i   neovlaštenog pristupa  i  boravka   na  tim  prostorima  ili  građevinama  za  razdoblje  visokog  i  vrlo visokog indeksa opasnost od nastanka požara.
	Izrađene planove  i  propisane  mjere   navedeni  subjekti  dužni  su  dostaviti  Vatrogasnoj  zajednici Karlovačke županije i Državnoj upravi  za  zaštitu  i   spašavanje  Područnom  uredu Karlovac.
	Podaci i grafički prilozi u planovima moraju biti pripremljeni i dostavljeni u elektroničkom obliku (shape file,KML) kako bi se mogli implentirati i pregledavati u Zemljopisno obavjesnom sustavu (ZeOS, e-vatrogastvo, hvz-giscloud)
   
 Izvršitelj zadatka: Gradonačelnik, Općinski načelnik
  Hrvatske šume d.o.o.
  Javna ustanova  Park prirode „Žumberak“ 


4.  Vatrogasna zajednica županije dužna  je  ažurirati, odnosno donijeti Plan angažiranja vatrogasnih snaga na  području  županije (sastavni dio Plana aktivnog uključenja svih subjekata  zaštite  od  požara   za  područje  županije).  Plan  angažiranja  vatrogasnih snaga mora  biti u skladu s odredbama i  smjernicama Plana intervencija kod  velikih požara  otvorenog prostora na teritoriju Republike Hrvatske.
	Plan  angažiranja  vatrogasnih  snaga na  području  svake  županije  mora  sadržavati  (uz ostalo)   pregled   svih   vatrogasnih   postrojbi   s   područjima   odgovornosti,   njihovo djelovanje, brzinu odziva, popise svih vatrogasnih vozila po  postrojbama, kao  i  broj profesionalnih i  dobrovoljnih vatrogasca koji zadovoljavaju uvjete  članaka 21.  i  22. Zakona  o vatrogastvu i podzakonskih propisa.

Izvršitelji zadatka:  Vatrogasna zajednica Karlovačke županije
Sudjelovatelj: Župan, Gradonačelnik, Općinski načelnik


5. Vatrogasna zajednica županije obavezuje se izraditi i provoditi plan organiziranja, opremanja, osposobljavanja  i angažiranja specijaliziranih vatrogasnih snaga na području Karlovačke županije (Intervencijska vatrogasna postrojba Karlovačke županije-IVPKŽ ) Sastav IVPKŽ činiti će postojeće vatrogasne snage sa područja odgovornosti Karlovačke županije  a koristit će se za potrebe vatrogasnih intervencija županijske razine i potrebe provođenja aktivnosti iz Programa provedbe posebnih mjera  zaštite od požara  od interesa za Republiku Hrvatsku

Izvršitelji zadatka:  Vatrogasna zajednica Karlovačke županije


6. 	Župan, Gradonačelnik i Općinski načelnik ima pravo i obvezu skrbiti o potrebama i interesima građana na svom području za organiziranjem učinkovite vatrogasne službe.
	Sukladno izračunu o potrebnom broju vatrogasaca iz Procjena ugroženosti od požara  i tehnoloških  eksplozija  za   Gradove  i Općine  osigurati  potreban  broj   operativnih vatrogasaca. 
	U svrhu poboljšanja učinkovitosti vatrogasne službe za operativne dobrovoljne vatrogasce propisati prava sukladno članku 26. Zakona o vatrogastvu
	Učinkovitost vatrogasne službe vezana je  uz primjenu preventivnih mjera zaštite od požara tako da jedinice lokalne i područne (regionalne) samouprave  mogu odrediti   kontrolu provedbe propisanih mjera zaštite od požara na svom području odgovornosti  a u skladu s  članka 47. Zakona o zaštiti od požara 

Izvršitelj zadatka:  Županija, Gradovi i Općine, pravne osobe
Sudjelovatelj: Vatrogasna zajednica Karlovačke županije, Vatrogasne zajednice gradova, općina i područja


7. U skladu s planom zaštite od požara Grada/Općine u vatrogasnim  postrojbama  DVD-a  organizirati  vatrogasna  dežurstva i pripravnosti  tako   da  se u slučaju požara osigura  djelotvorna i  pravodobna operativnost vatrogasne postrojbe kao  i  cjelovita prostorna pokrivenost Grada / Općine. 

Izvršitelj zadatka: Vatrogasne zajednice gradova, općina i područja


8.  Formirati i organizirati Županijski vatrogasni operativni  centar (ŽVOC) u sklopu  Javne vatrogasne  postrojbe  grada  Karlovca  sa   stalnim  24 satnim dežurstvom i   dojavom potreba za vatrogasnim intervencijama   na   telefonski  broj 193  za područje odgovornosti Karlovačke županije.
	Županijski vatrogasni operativni centar (ŽVOC) treba opremati i organizirati tako da zadovolji: 
	· zaprimanje poziva vatrogasnoj službi za pomoć u svim nesrećama putem telefona 193 

	· uzbunjivanje teritorijalno nadležne ili tehnički osposobljene vatrogasne postrojbe za izlazak na vatrogasnu intervenciju;

	· koordinaciju vatrogasnih snaga i sredstva u slučaju većih vatrogasnih intervencija na području odgovornosti;

	· zaprimanje dnevne informacije o vatrogasnim intervencijama na području odgovornosti te izrada i evidentiranje izvješća, 

	· obradu podataka te izvješćivanje nadležnih institucije i javnost o karakterističnim događajima;

	· vođenje statistike o svim vatrogasnim intervencijama na području odgovornosti;

	· zaprimanje zahtjeva za pomoć vatrogasnih snaga i tehnike iz drugih područja odgovornosti ;

	· raspoređivanje unaprijed utvrđenih vatrogasnih snaga i tehnike u slučaju većih nesreća na području odgovornosti;

	· upravljanje podacima pohranjenim na Zemljopisno obavjesnom sustavu  (e-vatrogastvo, ZeOS) 

	· upravljanje i koordiniranje vatrogasnim sustavom uzbunjivanja i komunikacije sukladno  Planu ZOP-a

	· nadziranje i zaprimanje vatrodojavnih signala na području odgovornosti  

	· nadziranje GPS pozicije vatrogasnih vozila i ostalih uređaja



Izvršitelji zadatka: Županija , Vatrogasna zajednica Karlovačke županije



9.   Izvršiti stručni nadzor  nad  stanjem opremljenosti i osposobljenosti javnih vatrogasnih postrojbi, dobrovoljnih vatrogasnih društava na području Karlovačke županije. 
Uvidom  stanje opremljenosti i osposobljenosti vatrogasne službe  na području odgovornosti i organizirati:

	· usavršavanje i licenciranje ovlaštenih osoba za potrebe provođenja osposobljavanja i usavršavanja.

	· izradu srednjeročnog Plan osposobljavanja i usavršavanja vatrogasnog kadra sukladno potrebama vatrogasne službe 

	· formiranje vatrogasnih vježbališta za potrebe osposobljavanja i usavršavanja vatrogasnih kadrova

	· osposobljavanje svih zapovjednika  vatrogasnih postrojbi za samostalno vođenje vatrogasnih intervencija

	· provedbu  specijaliziranih osposobljavanja za potrebe intervencija zaštite i spašavanja

	· analizu zahtjevnijih vatrogasnih intervencija koje su obavile postrojbe na području odgovornosti;

	· analizu učinkovitosti pojedinih taktika gašenja i vođenja vatrogasne intervencije ;

	· provedbu  godišnjeg  Plana taktičkih vježbi po VO Sektorima  području odgovornosti

	· godišnju smotru vatrogasne službe Karlovačke Županije 



Izvršitelj zadatka: Vatrogasna zajednica Karlovačke  županije, 
   Vatrogasne zajednice gradova, općina i područja


10.  Na temelju Procjene ugroženosti od požara i tehnoloških eksplozija  Grada/Općine izraditi srednjoročni plan nabave (nabavljanja) vatrogasnih vozila, opreme i sredstava te sukladno važećim propisima vršiti opremanje  vatrogasnih  postrojbi. 
	Za  potrebe vatrogasnih postrojbi osigurati odgovarajuća spremišta za vatrogasna vozila i tehniku.
	Izraditi i voditi centralnu evidenciju vatrogasnih objekata , vozila , opreme i sredstava za područje odgovornosti . 
Organizirati periodičnu kontrolu, servis i popravak vatrogasnih vozila ,opreme i sredstava kako bi ista bila trajno spremna za operativnu upotrebu na vatrogasnim intervencijama.

Izvršitelj zadatka: Gradovi i  Općine
Sudjelovatelji: Vatrogasna zajednica Karlovačke  županije, Vatrogasne zajednice gradova, općina i područja


11. 	Za učinkovito i  uspješno djelovanje vatrogasne službe od  trenutka uzbunjivanja i  početka intervencije   do   lokaliziranja   i   gašenja   požara,  potrebno  je osigurati učinkovit sustav uzbunjivanja i komunikacije.
	Vatrogasna zajednica Karlovačke županije biti će nositelj izrade Plana sustava uzbunjivanja  i Plana sustava veze za područje Karlovačke županije .
	Navedenim planovima treba odrediti tehnička sredstva i standardne operativne postupke koji se koriste pri vatrogasnim intervencijama a u skladu s potrebama vatrogasne službe unutar sustava zaštite i spašavanja Karlovačke županije.
	Radi poboljšanja učinkovitosti provođenja aktivnosti prilikom velikih nesreća potrebno je definirati i primjenjivati  Intervencijsko Zapovjedni Sistem (IZS) 

Izvršitelj zadatka: Županija, Vatrogasna zajednica Karlovačke  županije
Gradovi i Općine, Vatrogasne zajednice gradova, općina i područja
  

12. U postupku donošenja  prostorno-planske  dokumentacije  (prvenstveno provedbene) ovisno  o  razini  prostornih  planova  obvezno   je  primijeniti  mjere   zaštite  od  požara sukladno važećim propisima.

Izvršitelj zadatka:  Gradovi i Općine, Županija


13. U naseljima gradskog karaktera i središtima ostalih većih naselja sustavno poduzimati potrebne mjere   kako  bi  prometnice  i  javne  površine  bile  uvijek  prohodne u  svrhu nesmetane  intervencije.   U  većim   kompleksima   pravnih   osoba    osigurati   stalnu prohodnost vatrogasnih pristupa i putova  evakuacije.

Izvršitelj zadatka:   pravne  osobe  koje  upravljaju javnim cestama   sukladno važećim propisima, gradovi, općine, pravne osobe koje su vlasnici većih proizvodnih kompleksa


14. Za gašenja požara  potrebno je osigurati minimalno potrebne količine vode  za gašenje požara  i tlak u hidrantskoj mreži, sukladno važećim propisima. 
	Hidrantsku mrežu  nužno  je u potpunosti uskladiti s važećim propisima.

Izvršitelj zadatka:  Gradovi, Općine, pravne osobe koje  se  bave  djelatnošću  javne vodoopskrbe



15. U ruralnim područjima u kojima nije moguće zadovoljiti učinkovitu vatrogasnu intervenciju unutar propisanih 15 minuta  odrediti hidrante posebne namjene za potrebe gašenja požara u početnoj fazi . 
	Ovakve hidrante posebno označiti te opremati osnovnim armaturama za gašenje požara smještenim u hidrantske ormariće . 

Izvršitelj zadatka: Gradovi, Općine, pravne  osobe  koje  se  bave  djelatnošću  javne vodoopskrbe




16. Sukladno Zakonu  o otpadu („Narodne  novine“, broj  178/04, 111/06, 60/08 i  87/09) otpad    se,   smije  skladištiti,  ili  zbrinjavati  samo   u   građevinama  i uređajima  određenim  za tu  namjenu na  propisani  način.  Sva odlagališta otpada koja ne   zadovoljavaju  uvjete   utvrđene  Pravilnikom  o  načinima  i   uvjetima  odlaganja otpada,  kategorijama  i uvjetima  rada  za odlagališta  otpada („Narodne  novine“,  broj117/07 i  111/11), potrebno je  sanirati  i  zatvoriti.  Na svim  odlagalištima  je  potrebno osigurati  odgovarajući  vatrogasni  pristup.  Odlagališta  za   koja   postoje  odobreni planovi sanacije i/ili zatvaranja i  koja  zadovoljavaju uvjete  iz navedenog Pravilnika, mogu   se   koristiti   do   uspostave  županijskog   centra  za   gospodarenje  otpadom.
	Na  odlagalištima  koja  zadovoljavaju propisane  uvjete   i  koja  se  planiraju koristiti  do  uspostave županijskog  centra za  gospodarenje  otpadom obvezna je primjena odredbi Zakona  o otpadu, navedenog Pravilnika, te drugih propisa kojima je regulirana zaštita na radu  i zaštita od požara.

Izvršitelj  zadatka:   gradovi,  općine,  pravne  osobe  koje  upravljaju  odlagalištima,  te pravne osobe koje obavljaju komunalnu djelatnost


17. U  slučaju  nastajanja  požara   na   odlagalištu  otpada  osigurati  gašenje  požara   u najkraćem mogućem roku, a o tome izvijestiti Županijski vatrogasni operativni centar (ŽVOC) pozivom na broj 193  koji  će aktivirati nadležnu vatrogasnu postrojbu.

Izvršitelj zadatka:  pravne osobe koje upravljaju odlagalištima otpada


18. Sukladno važećim propisima potrebno je regulirati zaštitu od požara  na otvorenom prostoru, nužno   je propisati mjere za sprječavanje nastajanja požara na   otvorenom  prostoru  posebno u periodu povećane opasnosti od požara .
	Donijeti Odluku o organiziranju motrilačko dojavne službe periodima povećanog indeksa opasnosti od nastajanja požara na otvorenom prostoru 

Izvršitelj zadatka:  Županija, Gradovi, Općine
Sudjelovatelji : Vatrogasna  zajednica Karlovačke  županije, Vatrogasne zajednice gradova, općina i područja


19. Organizirati  i   poduzimati  mjere   za   uklanjanje  minsko-eksplozivnih  sredstava  na miniranom zemljištu kako  bi se  omogućilo vatrogasno djelovanje i  na  tom  području Županije.  U  periodu  dok   se   sa   čitavog  područja  Županije  ne   uklone  minsko- eksplozivna  sredstva,  na  miniranom  zemljištu  voditi  brigu  o  obnavljanju  oznaka   i obavijesti o opasnostima kao  i  postavljanju i  održavanju traka  kojima se  ograđuje i obilježava   minirano   ili   minski   sumnjivo   područje.  Vatrogasna   zajednica   županije predložit   će   prioritetna   područja  koja   je   potrebno  razminirati   u   svrhu   lakšeg pristupa, odnosno gašenja požara.

Izvršitelj zadatka:  Hrvatski centar za razminiranje
Sudjelovatelj: Vatrogasna zajednica Karlovačke županije


20.  Koristeći  sve  oblike  javnog  priopćavanja  (radio,  televizija,  tisak,  plakati,  letci,  web stranice  i  slično),  sustavno  i  redovito  obavještavati  i  upozoravati  stanovništvo  na potrebu provođenja preventivnih mjera  zaštite od požara.

Izvršitelj  zadatka:Vatrogasna  zajednica Karlovačke  županije, Vatrogasne zajednice gradova, općina i područja
Sudjelovatelji : Županija, Gradovi, Općine

21. Organizirati  savjetodavne sastanke  sa  svim  sudionicima  i  obveznicima  provođenja zaštite   od   požara,   a   prvenstveno:   vlasnicima   šumskih   površina,   vlasnicima   i korisnicima poljoprivrednog zemljišta, stanovnicima naselja seoskog karaktera koji se pretežito  bave   poljoprivrednom  djelatnošću,  šumarskim  i   poljoprivrednim inspektorima,   te   inspektorima   zaštite   od   požara    PU Karlovačke u   cilju poduzimanja  potrebnih  mjera, kako  bi  se  opasnost od  nastajanja i  širenja  požara smanjila na najmanju moguću  mjeru.

Izvršitelj zadatka:  Županija, Gradovi, Općine
Sudjelovatelji :  Vatrogasna  zajednica Karlovačke  županije, Vatrogasne zajednice gradova, općina i područja


22. Nužno  je  propisati mjere  za  uređivanje i  održavanje rudina, živica i  međa, poljskih putova  i kanala sukladno važećim propisima.

Izvršitelj zadatka:  Gradovi i Općine


23. Obvezno  je redovito čišćenje vodotoka  i melioracijskih kanala od biljnog i komunalnog otpada. U suradnji s Vatrogasnim zajednicama gradova, općina i područja za potrebe vatrogasnih intervencija a sukladno planovima zaštite od požara nužno je urediti prilaze za vatrogasna vozila i pristupe do površine voda koje svojom izdašnošću udovoljavaju potrebama kod gašenja požara.

Izvršitelj  zadatka:   Gradovi, Općine, Hrvatske  vode d.o.o.
Sudjelovatelji: Vatrogasne zajednice gradova, općina i područja



24. Obvezan  je nadzor  i skrb nad  državnim, županijskim i lokalnim cestama te zemljišnim pojasom  uz  cestu. Zemljišni  pojas  uz  ceste mora  biti    čist  i  pregledan  kako  zbog sigurnosti  prometa tako  i  zbog  sprječavanja nastajanja  i  širenja  požara   na  njemu. Stoga  je obvezno  čišćenje zemljišnog pojasa uz ceste od lakozapaljivih tvari, odnosno, onih tvari koje bi mogle izazvati požar,  omogućiti ili olakšati njegovo  širenje.

Izvršitelj   zadatka:    Hrvatske   ceste   d.o.o.,   Županijska uprava za ceste Karlovačke županije,  Gradovi i Općine


25. Obvezno  je  čistiti  pojas  uz  željezničku  prugu  od  lakozapaljivih  tvari i raslinja,  odnosno tvari koje bi mogle izazvati požar  i omogućiti njegovo  širenje.
	Radi poboljšanja učinkovitosti vatrogasnih intervencija  poduzimati mjere na pristupnim putevima do trase  željezničke pruge kojima se omogućava lakši pristup vatrogasnim snagama. 

Izvršitelj zadatka:  Hrvatske željeznice



Nadležno upravno tijelo Karlovačke županije upoznat će  sa  sadržajem ovoga Provedbenog  plana  sve  pravne   subjekte  koji  su  istim  predviđeni  kao  izvršitelji  pojedinih zadataka.
Financijska sredstva za provedbu obveza  koje  proizlaze  iz ovoga  Provedbenog plana,  planiraju se  u Proračunima izvršitelja zadatka.

Provedbeni planovi unaprjeđenja zaštite od  požara   jedinica lokalne samouprave na području Karlovačke županije   za   2016.    godinu   donose   se   na   temelju   ovoga Provedbenog plana .

Izvješće   o  stanju  provedbe godišnjeg  Provedbenog  plana  unaprjeđenja  zaštite  od požara Karlovačke županije za 2016.  podnosi Županijski vatrogasni zapovjednik a isto će se dostaviti  Nacionalnom odboru  za preventivnu zaštitu i gašenje požara  i središnjem tijelu državne  uprave  za vatrogastvo.


Ovaj Provedbeni plan unaprjeđenja zaštite od požara za 2016 godinu objavit će se  u  „Glasniku Karlovačke županije“.
            	                                                    Predsjednik Županijske skupštine
    		                                                  	    Željko Bokulić, ing.
			
				   
DOSTAVITI:
1. Župan
2. Izvršitelji po točkama ovog Provedbenog plana 
3. Upravni odjel za gospodarstvo, komunalnu infrastrukturu, obnovu i energetiku
4. Vatrogasna zajednica Karlovačke županije
5. Glasnik
6. Tajništvo
7. Pismohrana

